Gidauniyar Jama’a za ta gina asibitin Naira miliyan 75 a garin
Wakilin Mai martaba Sarkin Jama’a yayin aza tubalin ginin asibitin a Kafanchan
kungiyar ’’yan masarautar Jama’a mai suna Gidauniyar Jama’a (Jama’a Foundation) ta aza harsashin ginin asibiti mai dauke da gadaje hamsin da dakunan tiyata da na gwaje-gwaje da kuma dakunan kwantar da marasa lafiya maza da na mata da aka kiyasta zai ci kimanin Naira miliyan 75.65, a garin Kafanchan da ke karamar Hukumar Jama’a da ke Jihar Kaduna.
A lokacin da ya ke gabatar da jawabin maraba a wajen taron, shugaban kungiyar ta kasa, Alhaji Abdullahi Zubairu, Sarkin Fadan Jama’a, ya bayyana cewa wannan asibiti, mai suna Al’umma Medical Centre ta kowa da kowa ce “hakki ne na kowa da kowa ka da wani ya ji cewa na wani vangare ne. Matukar mutum yana masarautar Jama’a ne ko mene ne kabilarsa ko addininsa, muna daukarsa daya ne da mu,” in ji shi
Shugaban, wanda ya yi kira ga masu hannu da shuni da su bayar da gudummawarsu, ya ce bai kamata mutane su zauna kara zube ba, alhali suna da dan abin da za su iya yi su zubawa gwamnati ido musamman a wannan lokaci da ayyuka su ka yi wa gwamnati yawa, su ce komai sai gwamnati ta yi musu ba don haka, ya bayyana cewa zuwa lokacin kaddamarwar, babu wani tallafi ko gudummawa da su ka samu daga gwamnatin jiha ko ta karamar hukuma amma kofarsu a bude take ga duk mai bukatar taimakawa. “Idan kai kana ganin ka fi karfin kwanciya a irin wannan asibitin kai da iyalinka to ka sani al’ummarka suna da hakki a kanka da ka taimaka musu a iya inda za su iya zama.”
Malaman da su ka gabatar da nasiha a wajen, Sheikh Aminu kassim da Sheikh Bawa Ibrahim Kafanchan, sun yi kira ga masu hannu da shuni da su yi amfani da dukiyar da Allah ya ba su don yin aikin Allah tun kafin su koma zuwa ga Allah sannan, duk abin da za su aikata su yi shi don Allah.
A lokacin da ya ke nasa jawabin kafin jagorantar aza tubalin, mai martaba Sarkin Jama’a Alhaji Muhammad Isa Muhammad wanda Wakilin Gabas, Alhaji Ibrahim Cheche ya wakilta, ya ya yi addu’ar fatan alheri ga Gidauniyar ta Jama’a tare da sanya albarka ga ginin, inda ya yi fatan kammala ginin cikin nasara kuma cikin karamin lokaci.
daidaikun jama’a da kungiyoyi kamar na ’yan agajin Fityanul Islam da Munazzama da kungiyar agajin Izala (JIBWIS) da ’yan bijilenti da kungiyar Matasan Musulmin Kudancin Kaduna (Myfoska) da kungiyar ’yan shi’a na garin Kafanchan da ke karkashin jagorancin Sheikh Hamza Muhammad Lawal Kaduna da kungiyar Ansarud-Deen da kungiyar mafarauta da wakilin kabilar Igbo da al’ummar musulmin Godogodo da Dangoma da sauransu, sun yi alkawurran irin gudummawar da za su bada nan take ko bayan sun koma ga jama’arsu.